《米元章书山谷大悲憕赞帖赞》
宋代·岳珂

我佛住世，大开方便。有大士者，现自在身。以千手眼，一一接引。

指示群迷，照破诸妄。如是我闻，佛说了义。诸铃杵铎，宝塔经卷。

轮拂璎珞，种种所执。凡所执者，俱非有相。智慧清净，肉眼慧眼，佛法天眼，种种所见。

凡所见者，俱非有著。以无相故，释诸缠缚，一切众生，得大解脱。

以无著故，具足圆明，一切众生，得大知见。佛尚无相，何况于赞。

佛身常住，即心是佛。稻麻竹苇，无限剂数。彼顶戴者，皆真实相。

百千万亿，何况于身。涪皤说法，如标月指。标本在手，何者为月。

宝晋写赞，如转轮王。运转随人，终不成道。我不见憕，我不执笔。

非见非□，手眼皆具。稽首大士，大慈悲故。去我妄想，即见如来。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。